राजधानी वाशिंगटन से दूर, अमरीका के सदूर यूटा प्रदेश में चिकित्सक ब्रेंट जेम्स और उनके सहयोगी ये मानते हैं कि चिकित्सा की पद्धति में थोड़े फेर बदल से बहुत सारे बेजरूरत खर्च को समाप्त किया जा सकता है.ब्रेंट जेम्स और उनके साथी मानते हैं कि ये अभियान अमरीका के भविष्य के लिए बहुत अहम है.ब्रेंट जेम्स कहते हैं, "जब ओबामा कहते हैं कि स्वास्थ्य सेवा में सुधार अर्थव्यवस्था के लिए जरूरी है, वो तकनीकी रुप से सही हैं. मैं सोचता हूं कि स्वास्थ्य के क्षेत्र में सुधार न सिर्फ भविष्य के लिए, बल्कि खुद अमरीका और प्रजातंत्र की रक्षा के लिए जरूरी है."अमरीका अपनी अर्थव्यवस्था का पांचवा हिस्सा स्वास्थ्य सुविधाओं पर खर्च करता है और वहां निजी क्षेत्र की बड़ी कंपनियां स्वास्थ्य सुवाधाएं मुहैया करवाने के कामों में लगी हैं.माना जाता है कि बराक ओबामा के स्वास्थ्य क्षेत्र में सुधारों की कोशिश का भारी विरोध इस कारण भी है.साल्ट लेक सिटी स्थित इंटरमाउनटेन मेडिकल सेंटर में चिकित्सकों और अभियान में जुटे दूसरे लोग स्वास्थ्य के क्षेत्र में काम करने के तरीकों में बदलाव लाने की कोशिश कर रहे हैं.अपने अभियान के बारे में बताते हुए ब्रेंट जेम्स कहते हैं कि चिकित्सा विज्ञान में आज जो हो रहा है उसका प्रभाव क्षेत्र इतना छोटा होता है कि वो हर किसी को सीधे-सीधे नहीं दिखता, लेकिन जब एक चिकित्सक उनपर निगाह दौड़ाता है तो उनमें उसे ढेर सारे आंकड़े नजर आते हैं.डॉ वेयर ब्रांच, ब्रेंट जेम्स के साथ काम करते हैं. वो इंटरमाउनटेन मेडिकल सेंटर में नवजात शिशुओं और महिला विभाग के निदेशक हैं.डॉ वेयर ब्रांच उदाहरण देते हुए कहते हैं कि माता-पिता और चिकित्सकों की आसानी को देखते हुए अमरीका में सैकड़ों बच्चों का जन्म नियत समय से एक या दो हफ्ते पहले करवाया जाता है.वो कहते हैं कि नब्बे के दशक तक बच्चों के जन्म का समय चुनने का रिवाज अमरीका में बहुत आम हो गया. लेकिन अस्पताल ने जब इससे जुड़े आंकड़ो की समीक्षा की तो वो कुछ दूसरे तरह के निष्कर्ष पर पहुंचे.डॉ वेयर ब्रांच के अनुसार, "हमने पाया कि जो बच्चे समय से पहले पैदा करवाए गए वो लगातार कई तरह की स्वास्थ्य की दिक्कतों से दो-चार रहे, उनके शरीर का तापमान ठीक नहीं रहता था, वो सरदी से ग्रसित रहते थे, उन्हें सांस लेने में दिक्कत होती थी. ये सारी चीजे बड़ी छोटी नजर आती थीं लेकिन अगर ऐसे सभी बच्चों की तादाद पर नजर डालें तो ये संख्या बहुत बड़ी है."इसके बाद इंटरमांउटेन ने समय से पहले डिलीवरी के केसों को कम कर दिया - इससे न सिर्फ बच्चों के स्वास्थ्य में सुधार दिखा बल्कि उनके लगातार इलाज में जो खर्च आ सकता था उसमें भी काफी कमी हुई.अस्पताल दूसरे क्षेत्रों में भी इस तरह के अध्ययन कर रहा है. अस्पताल ने ह्रदय रोग के इलाज के लिए तय दिशा-निर्देशों को भी आसान बनाया है जिससे खर्च में बचत हुई है.हालांकि दूसरे अस्पतालों ने भी इस तरह के प्रयोग किए हैं लेकिन किसी ने फारेंसिक का सहारा लेकर इस तरह आंकड़े नहीं इकट्ठे किए हैं. अस्पताल के मुख्य प्रशासनिक अधिकारी डेविड ग्राओर कहते हैं कि स्वास्थ्य पर लगातार बढ़ता खर्च अमरीका को दिवालियापन की कगार तक पहुंचा सकता है और अध्ययन के आधार पर बहुत सारे क्षेत्र में कटौती की गुंजाइश निकालने की सख्त जरूरत है.